PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FK/3/1/006	Bratislava 24. januára 2008	

Protimonopolný úrad Slovenskej republiky, odbor koncentrácií v správnom konaní číslo 0089/OK/2007 začatom dňa 16. 11. 2007 na základe oznámenia koncentrácie prostredníctvom splnomocneného právneho zástupcu Mgr. Renátusa Kollára, Allen & Overy Bratislava, s. r. o., Carlton Savoy Building, Mostová 2, 811 02 Bratislava, vo veci koncentrácie podnikateľov Roman Pekrt, Husova 766, Kladno – Švernov, Česká republika, Zdeněk Zahrádka, Sadová 285, Velká Dobrá, Česká republika a Hitachi Transport System, Ltd., 2-18 Toyo, 7-chome, Koto-ku, Tokyo, 135-8372, Japonsko,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí spoločnej kontroly podnikateľmi Roman Pekrt, Husova 766, Kladno – Švernov, Česká republika, Zdeněk Zahrádka, Sadová 285, Velká Dobrá, Česká republika a Hitachi Transport System, Ltd., 2-18 Toyo, 7-chome, Koto-ku, Tokyo, 135-8372, Japonsko, nad podnikom podnikateľa ESA, s. r. o., vila Thienfeld, ul. Manž. Topinkových 796, Kladno 272 03, Česká republika, ku ktorej došlo na základe Zmluvy o budúcej zmluve uzatvorenej dňa 13. 11. 2007 medzi podnikateľom Roman Pekrt, Husova 766, Kladno – Švernov, Česká republika, podnikateľom Zdeněk Zahrádka, Sadová 285, Velká Dobrá, Česká republika, podnikateľom Hitachi Transport System, Ltd., 2-18 Toyo, 7-chome, Koto-ku, Tokyo, 135-8372, Japonsko a podnikateľom Hitachi Transport Systeem (Netherlands) B. V., Achterweg 29, 4181 Waardenburg, Holandsko.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 4202/2007 dňa 16. 11. 2007 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikatelia Roman Pekrt, Husova 766, Kladno Švermov, Česká republika (ďalej len „pán Pekrt“), Zdeněk Zahrádka, Sadová 285, Velká Dobrá, Česká republika (ďalej len „pán Zahrádka“) a Hitachi Transport System, Ltd., 2-18 Toyo, 7-chome, Koto-ku, Tokyo, 135-8372, Japonsko (ďalej len „Hitachi Transport“) prostredníctvom splnomocneného právneho zástupcu Mgr. Renátusa Kollára, Allen & Overy Bratislava, s. r. o., Carlton Savoy Building, Mostová 2, 811 02 Bratislava (ďalej len „právny zástupca“), oznámili nadobudnutie spoločnej kontroly nad podnikom podnikateľa ESA, s. r. o., vila Thienfeld, ul. Manž. Topinkových 796, Kladno 272 03, Česká republika (ďalej len „ESA“), ku ktorej došlo na základe Zmluvy o budúcej zmluve uzatvorenej dňa 13. 11. 2007 medzi pánom Pekrtom, pánom Zahrádkom, podnikateľom Hitachi Transport a podnikateľom Hitachi Transport Systeem (Netherlands) B. V., Achterweg 29, 4181 Waardenburg, Holandsko (ďalej len „Hitachi B. V.“), (ďalej len „Zmluva o budúcej zmluve“).

Dňa 16. 11. 2007 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0089/OK/2007, o čom úrad informoval oznamovateľa koncentrácie listom číslo 4489/PMÚ SR/2007 zo dňa 10. 12. 2007.

Oznamovatelia koncentrácie doplnili doručené oznámenie predmetnej koncentrácie podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) listom zaevidovaným pod číslom 4311/2007 dňa 26. 11. 2007.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky, úrad vyššie uvedeným listom číslo 4489/PMÚ SR/2007 vyzval oznamovateľov koncentrácie o doplnenie predmetného oznámenia koncentrácie a súčasne ich upovedomil, že lehota na vydanie rozhodnutia podľa § 11 zákona plynúť nezačala.

Oznamovatelia koncentrácie doplnili chýbajúce informácie a podklady podľa § 10 ods. 12 zákona a vyhlášky listom zaevidovaným úradom pod číslom 4543/2007 dňa 14. 12. 2007. Doručením tohto listu sa oznámenie predmetnej koncentrácie stalo úplným a dňa 15. 12. 2007 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníkov konania listom číslo 65/PMÚ SR/2008 zo dňa 09. 01. 2008.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 14. 12. 2007.

Z podkladov a informácií, ktoré boli úradu predložené v predmetnom správnom konaní účastníkmi konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	Pán Pekrt a pán Zahrádka

Z oznámenia koncentrácie vyplýva, že pán Pekrt a pán Zahrádka sú fyzické osoby, ktoré priamo alebo nepriamo vlastnia obchodné podiely v nasledovných spoločnostiach: 
•	ESA,
•	CBA trade, s. r. o., vila Thienfeld, ul. manž. Topinkových 796, 272 03 Kladno, Česká republika (ďalej len „CBA trade“),
•	ZEOLIT Kladno, spol. s r. o., Průmyslová 133, 272 01 Kladno, Česká republika (ďalej len „ZEOLIT Kladno“),
•	ESA LOGISTIKA, s. r. o., Diaľničná cesta 12, 903 01 Senec, Slovenská republika (ďalej len „ESA LOGISTIKA“), ktorá je dcérskou spoločnosťou spoločnosti ESA,
•	ESA – chráněná dílna, s. r. o., vila Thienfeld, ul. manž. Topinkových 796, 272 03 Kladno, Česká republika(ďalej len „ESA – chráněná dílna“), ktorá je dcérskou spoločnosťou spoločnosti ESA,
•	ESA – servis palet, s. r. o., vila Thienfeld, ul. manž. Topinkových 796, 272 03 Kladno, Česká republika (ďalej len „ESA – servis palet“), ktorá je dcérskou spoločnosťou spoločnosti ESA,
•	ESA – Logistika, s. r. o., ul. Porf. Georgi Zlatarski 19, vch. R, 1700 Sofia, Bulharská republika (ďalej len „ESA – Logistika“), ktorá je dcérskou spoločnosťou spoločnosti ESA.

Hlavným predmetom činnosti spoločnosti ZEOLIT Kladno je podľa oznámenia koncentrácie výroba keramických výrobkov, medzi ktoré patrí výroba stavebných prvkov (šamotové tehly, plátky, dosky a kliny), pálenej dlažby (typy CARRE, DOMINO, TRINIDI, WALL a DIK), záhradnej keramiky (kvetináče, misky, šamotové ohniská, keramické slnko, tienidlá), priemyselných tvaroviek (šamotové tmely, plátky, dosky, kliny, záklenky a viazaky) a žiarohmôt (žiarobeton, šamotová hmota, drtený šamot, drtený magnezit, drtené sklo, suchý kremičitý piesok). Uvedené výrobky sú vyrábané na území Slovenskej republiky a prostredníctvom distribučných spoločností sú dovážané do Nemecka a do krajín Beneluxu.

Spoločnosť CBA trade nevykonávala podľa oznámenia koncentrácie v roku 2006 žiadnu činnosť a nevykázala žiaden obrat. Činnosťou spoločnosti ESA a jej dcérskych spoločností sa úrad zaoberá v časti 1.3 tohto rozhodnutia.

Na základe vyššie uvedených skutočností úrad dospel k záveru, že pán Pekrt a pán Zahrádka sú fyzické osoby, ktorých a konania súvisia s hospodárskou súťažou, a teda sú podnikateľmi podľa § 3 ods. 2 zákona, pričom zákon sa na nich vzťahuje podľa § 2 ods. 1 písm. a) zákona.

1.2	Hitachi Transport

Spoločnosť Hitachi Transport je akciová spoločnosť založená podľa právneho poriadku Japonska a zaregistrovaná pod identifikačným číslom 0106-01-022399. Materskou spoločnosťou tejto spoločnosti je spoločnosť Hitachi Ltd., 6-6, Marunouchi 1-chome, Chiyoda-ku, Tokyo, 100-8280, Japonsko (ďalej len „Hitachi“), ktorá zároveň priamo alebo nepriamo kontroluje ďalšie dcérske spoločnosti (ďalej len „skupina Hitachi“).

Spoločnosti patriace do skupiny Hitachi pôsobia na celom svete v rôznych oblastiach v priemyselnej výrobe a službách. Medzi hlavné odvetvia, v ktorých pôsobia spoločnosti zo skupiny Hitachi, patria podľa oznámenia koncentrácie tieto oblasti:
•	Informačné a telekomunikačné systémy – segment informačných a telekomunikačných systémov aktívne zasahuje do viacerých oblastí, od technického vybavenia počítača (hardware), ako napríklad infraštruktúra komunikačných prostriedkov a systémov, pevné disky a iné diskové produkty na ukladanie dát, až po poskytovanie služieb integrácie systémov vychádzajúcich z týchto produktov a poradenské služby,
•	Elektronické zariadenia – segment elektronických zariadení využíva technológie celej skupiny Hitachi na výrobu obrazoviek a displejov typu LCD pre mobilné telefóny, digitálne kamery a ďalšie digitálne zariadenia. Tieto technológie sa používajú aj v iných oblastiach, ako napríklad nástroje na výrobu rôznych zariadení a lekárske a testovacie systémy podporujúce ľudské zdravie a zlepšujúce kvalitu života,
•	Energetické a výrobné systémy – segment energetických a výrobných systémov využíva rozsah technológií a produktov vyvíjaných v priebehu niekoľkých rokov za účelom ich použitia pri výrobe a distribúcii produktov a služieb, ktoré posilňujú sociálnu infraštruktúru, ako napríklad elektrárne, dráhové systémy, výťahy a eskalátory, ako aj komponenty do automobilov, výrobných a stavebných zariadení,
•	Digitálne médiá a spotrebný tovar – segment digitálnych médií a spotrebného tovaru sa vzťahuje na technológie skupiny Hitachi, ktoré slúžia na výrobu televíznych prijímačov s plochou obrazovkou, HDD/DVD videokamier a iných digitálnych produktov spotrebnej elektroniky. Tento segment ďalej poskytuje všetky typy nahrávacích zariadení a spotrebičov pre domácnosť, ako napríklad chladničky a práčky,
•	Vysokovýkonné materiály a súčiastky – segment vysokovýkonných materiálov a súčiastok využíva získané technológie a know-how do vývoja a distribúcie širokého spektra komponentov a materiálov, ako napríklad špeciálne materiály z ocele a magnetu, drôty a káble, produkty z medi, polovodiče a zobrazovacie materiály (obrazovky), funkčné materiály a produkty zo syntetickej živice. Všetky tieto materiály sa využívajú v oblasti informačných technológií, spotrebnej elektroniky, automobilového priemyslu a v iných oblastiach,
•	Logistika, služby a ďalšie odvetvia – segment logistiky, služieb a ďalších odvetví má za úlohu zabezpečovať operácie v oblasti logistiky, ako napríklad nákladná dopravy, skladovanie a balenie, vychádzajúce z logistiky tretích subjektov, ktorá zabezpečuje optimálne riešenia pre konkrétnych zákazníkov. Tento segment sa považuje prostredníctvom svojich zahraničných obchodných spoločností za najdôležitejší kontaktný bod skupiny Hitachi na medzinárodných trhoch poskytujúci širokú škálu produktov a služieb podľa potrieb zákazníka,
•	Finančné služby – úlohou segmentu finančných služieb je zabezpečiť potreby rovnako firiem ako aj súkromných klientov, a to prostredníctvom rozsiahlych obchodných aktivít, vrátane leasingu a poskytovania pôžičiek, kreditných kariet, zabezpečenia, finančných služieb a poistenia.

Z oznámenia koncentrácie vyplýva, že spoločnosť Hitachi Transport sa zaoberá poskytovaním logistických, dopravných a zasielateľských služieb. Spoločnosť Hitachi Transport kontroluje množstvo dcérskych spoločností a to nielen v Japonsku ale aj po celom svete. Zoznam týchto spoločností je súčasťou spisového materiálu.

Na území Slovenskej republiky pôsobí spoločnosť Hitachi Transport a s ňou prepojení podnikatelia zo skupiny Hitachi len v obmedzenom rozsahu, a to prostredníctvom zmluvných partnerov, ktorí na Slovensko distribuujú niektoré z ich výrobkov.

Z vyššie uvedených skutočností vyplýva, že spoločnosť Hitachi Transport je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.3	ESA

Spoločnosť ESA je spoločnosť s ručením obmedzeným založená podľa právneho poriadku Českej republiky a zaregistrovaná pod identifikačným číslom 463 51 141 v Obchodnom registri vedenom Mestským súdom v Prahe, oddiel C, vložka 11538. Majiteľmi obchodných podielov v spoločnosti ESA sú pán Pekrt a pán Zahrádka. Na základe predložených podkladov a informácií úrad zistil, že prostredníctvom obchodného podielu má pán Pekrt možnosť vykonávať nad spoločnosťou ESA výlučnú kontrolu.

Podľa oznámenia koncentrácie je základným predmetom činnosti spoločnosti ESA pôsobenie v oblasti komplexných logistických službách, ktoré zahŕňajú vnútroštátnu aj medzinárodnú dopravu tovaru a špedíciu, skladovanie, colnú deklaráciu, ako aj ďalšie činnosti súvisiace s poskytovaním komplexných logistických služieb, ako napríklad balenie a úprava tovaru, distribúcia a colná deklarácia.

Spoločnosť ESA vlastní podľa oznámenia koncentrácie väčšinový majetkový podiel v nasledovaných spoločnostiach:
•	ESA LOGISTIKA - hlavným predmetom činnosti tejto spoločnosti je poskytovanie komplexných logistických služieb,
•	ESA – chráněná dílna - hlavným predmetom činnosti tejto spoločnosti je zabezpečenie cestnej motorovej dopravy, baliace činnosti a skladovanie tovaru,
•	ESA – servis palet - hlavným predmetom činnosti tejto spoločnosti je výroba, oprava a predaj tzv. EURO paliet,
•	ESA – Logistika - podľa oznámenia koncentrácie nevyvíja táto spoločnosť žiadnu činnosť. 

Podľa informácií uvedených v oznámení koncentrácie spoločnosť ESA pôsobí na území Slovenskej republiky iba v oblasti poskytovania komplexných logistických služieb prostredníctvom svojej dcérskej spoločnosti ESA LOGISTIKA. Spoločnosť ESA prostredníctvom svojej dcérskej spoločnosti ESA LOGISTIKA poskytuje na území Slovenskej republiky predovšetkým tieto služby:
•	Doprava – vnútroštátna cestná doprava, medzinárodná cestná doprava,
•	Skladovanie – skladovanie paletového tovaru, skladovanie chladeného tovaru, colné skladovanie,
•	Balenie a úprava – samplovanie, skupinové balenie do teplom zmrštiteľných fólií, skin-pack, flow-pack, etiketovanie
•	Distribúcia,
•	Colná deklarácia,
•	Outsourcing.

Z vyššie uvedených skutočností vyplýva, že spoločnosť ESA je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 13. 11. 2007 bola uzatvorená Zmluva o budúcej zmluve, na základe ktorej dôjde po splnení odkladacích podmienok k uzatvoreniu Zmluvy o prevode obchodných podielov v spoločnosti ESA (ďalej len „Zmluva o prevode obchodných podielov“) a k uzatvoreniu Zmluvy o spoločnom podniku (ďalej len „Zmluva o spoločnom podniku“) v znení ako sú priložené k Zmluve o budúcej zmluve. 

Na základe predložených podkladov a informácií úrad dospel k záveru, že uzatvorenie Zmluvy o budúcej zmluve v prípade predmetnej transakcie predstavuje právny titul vzniku koncentrácie vzhľadom na to, že predmetná Zmluva o budúcej zmluve spĺňa nasledovné podmienky a obsahuje:
a)	presne vymedzené podmienky budúcej zmluvy,
b)	ovplyvňovanie činnosti podnikateľa, nad ktorým sa získava kontrola a právo nadobúdateľa kontroly na určitý rozsah informácií o tomto podnikateľovi a
c)	záväznosť záväzku uzavrieť budúcu zmluvu. 

Z ustanovení Zmluvy o budúcej zmluve vyplýva, že realizáciou nižšie uvedených krokov dôjde k zmene výlučnej kontroly vykonávanej nad spoločnosťou ESA pánom Pekrtom v súčasnosti, na spoločnú kontrolu vykonávanú nad spoločnosťou ESA pánom Pekrtom, pánom Zahrádkom a podnikateľom Hitachi Transport.

V prvej časti transakcie dôjde na základe Zmluvy o budúcej zmluve k zvýšeniu základného imania spoločnosti ESA prostredníctvom peňažného vkladu tak, že podnikateľ Hitachi Transport nadobudne priamy podiel v spoločnosti ESA vo výške približne 12,9 % a nepriamy podiel prostredníctvom svojej dcérskej spoločnosti Hitachi B.V. vo výške približne 5 %. Nadobudnutím obchodného podielu v spoločnosti ESA vo výške približne 17,9 % však spoločnosť Hitachi Transport nezíska možnosť vykonávať kontrolu nad spoločnosťou ESA. 

V ďalšej časti transakcie bude v súlade so Zmluvou o budúcej zmluve podpísaná Zmluva o prevode obchodných podielov, čím podnikateľ Hitachi Transport priamo nadobudne obchodný podiel v spoločnosti ESA vo výške približne 21,1 % od pána Pekrta a obchodný podiel v spoločnosti ESA vo výške približne 12 % od pána Zahrádku. Po uskutočnení posudzovanej koncentrácie bude mať teda pán Pekrt v spoločnosti ESA obchodný podiel vo výške približne 31 %, pán Zahrádka bude mať v spoločnosti ESA obchodný podiel vo výške približne 18 % a podnikateľ Hitachi Transport bude mať v spoločnosti ESA obchodný podiel vo výške približne 51 %. 

Z ustanovení Zmluvy o budúce zmluve vyplýva, že riadenie spoločnosti ESA sa bude po prevode obchodných podielov vykonávať podľa Zmluvy o spoločnom podniku, ktorú uzatvoria pán Pekrt, pán Zahrádka, Hitachi Transport, Hitachi B.V. a ESA. Na základe Zmluvy o spoločnom podniku ako aj stanov spoločnosti ESA úrad zistil, že po uskutočnení predmetnej koncentrácie získajú pán Pekrt, pán Zahrádka a Hitachi Transport možnosť vykonávať rozhodujúci vplyv pri prijímaní strategických rozhodnutí v spoločnosti ESA, čím získajú možnosť vykonávať nad spoločnosťou ESA spoločnú kontrolu. 

Vzhľadom na vyššie uvedené úrad zistil, že uzatvorením Zmluvy o budúcej zmluve vznikla koncentrácia medzi pánom Pekrtom, pánom Zahrádkom a podnikateľom Hitachi Transport podľa § 9 ods. 1 písm. b) zákona v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkmi konania v prípade predmetnej koncentrácie sú pán Pekrt, pán Zahrádka a podnikateľ Hitachi Transport, ktorí získavajú spoločnú  kontrolu nad podnikom podnikateľa ESA.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. Výnimkou je situácia, keď uskutočnením posudzovanej koncentrácie dôjde k zmene výlučnej kontroly na kontrolu spoločnú, pričom podnikateľ, ktorý pôvodne výlučne kontroloval nadobúdaný podnik, bude vykonávať po koncentrácii nad týmto podnikom spoločnú kontrolu. V tomto prípade podnik podnikateľa, nad ktorým je kontrola získavaná, nie je účastníkom koncentrácie.

V prípade predmetnej koncentrácie sú teda účastníkmi koncentrácie pán Pekrt, pán Zahrádka a podnikateľ Hitachi Transport, ktorí získavajú spoločnú kontrolu nad podnikom podnikateľa ESA. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že aspoň jeden z účastníkov koncentrácie dosiahol na území Slovenskej republiky za uzavreté účtovné obdobie predchádzajúce vzniku koncentrácie, t. j. za rok 2006, celkový obrat vyšší ako 500 000 000 Sk a aspoň jeden z ďalších účastníkov koncentrácie dosiahol v roku 2006 celosvetový celkový obrat vyšší ako 1 200 000 000  Sk. 

Z vyššie uvedeného vyplýva, že účastníci koncentrácie dosiahli zákonom stanovenú výšku obratov podľa § 10 ods. 1 písm. b) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva o budúcej zmluve, ktorá bola uzatvorená dňa 13. 11. 2007. Vzhľadom na to, že oznámenie predmetnej koncentrácie bolo doručené úradu dňa 14. 12. 2007, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Z predložených podkladov a informácií úrad zistil, že aktivity účastníkov koncentrácie sa na území Slovenskej republiky neprekrývajú vzhľadom na to, že podnikateľ Hitachi Transport a s ním prepojení podnikatelia (ďalej spoločne ako „Hitachi Transport“) nepôsobia na území Slovenskej republiky v tej istej oblasti ako podnikateľ ESA a s ním prepojení podnikatelia (ďalej spoločne ako „ESA“). 

Vzhľadom na to, že podnikateľ Hitachi nepôsobí na území Slovenskej republiky v rovnakej oblasti ako podnikateľ ESA, úrad sa zameral na oblasť, v ktorej vystupuje na území Slovenskej republiky podnikateľ ESA, t. j. trh poskytovania komplexných logistických služieb. 

Z predložených podkladov a informácií vyplýva, že trh komplexných logistických služieb možno vymedziť ako jeden tovarový relevantný trh, ktorý zahŕňa dopravu a špedíciu, colnú deklaráciu, ako aj skladovanie.

Účastníci koncentrácie v oznámení koncentrácie uvádzajú, že hoci by bolo možné v súlade s minulou rozhodovacou praxou Európskej Komisie rozdeliť trh komplexných logistických služieb na trh vnútroštátnej dopravy a zasielateľstva, trh medzinárodnej dopravy a zasielateľstva a trh logistických služieb, sú presvedčení, že v súčasnosti dochádza v logistike k formovaniu jednotného trhu komplexných logistických služieb, kde sa stáva stále významnejšie poskytovanie komplexného riešenia, ktoré zahŕňa celý súbor služieb, vrátane prepravy, skladovania, manipulácie, balenia, distribúcie a poradenstva. 

Podľa účastníkov koncentrácie sú tieto zmeny dôsledkom dynamického vývoja v oblasti manažmentu tovaru do výrobného závodu až ku konečnému zákazníkovi, spočívajúcom v stále sa rozširujúcom rozsahu a komplexnej vzájomnej previazanosti služieb, ktoré zákazníci požadujú od jedného dodávateľa. Vzhľadom na to dnes už nie je podľa účastníkov koncentrácie možné rozlišovať napríklad medzi zabezpečovaním dopravy a zasielateľstvom a súvisiacimi distribučnými službami.

Vysokú dynamiku v tejto oblasti potvrdzujú účastníci koncentrácie v oznámení koncentrácie odkazmi na rozhodnutia Európskej Komisie, z ktorých vyplýva, že rozsah služieb, ktoré sú súčasťou skupiny logistických služieb sa neustále rozširuje, keďže v priebehu posledných dvadsiatich rokov došlo k značnej špecializácii výroby a zákazníci, ktorí sa v rámci svojho výrobného procesu zaoberali aj logistickými činnosťami, preferujú outsourcing týchto činností, aby tak mohli ťažiť zo skúseností špecializovaných poskytovateľov.

Účastníci koncentrácie podporili záver, že poskytovanie komplexných logistických služieb predstavuje jeden trh, aj rozhodnutím úradu číslo 2002/FH/3/1150 z 19. júla 2002, v ktorom úrad konštatoval, že logistika v sebe zahŕňa zasielateľstvo, riadenie dodávok, riadenie informačných tokov a príslušné informačné služby.

Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže na trhu komplexných logistických služieb v Slovenskej republike, úrad ponechal pre účely tohto rozhodnutia presnú definíciu predmetného tovarového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na tovarový relevantný trh komplexných logistických služieb. 

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Podľa účastníkov koncentrácie predstavuje Slovenská republika územie, ktoré je pri poskytovaní komplexných logistických služieb homogénne a zároveň odlíšiteľné od susedných území. Z priestorového hľadiska tak územie Slovenskej republiky predstavuje pri poskytovaní komplexných logistických služieb samostatný relevantný trh, pričom účastníci koncentrácie vychádzajú aj zo záverov uvedených v rozhodnutí Európskej Komisie ako aj v rozhodnutí úradu, kde bol za geografický relevantný trh pre komplexné logistické služby označený trh národný.

Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantnom trhu poskytovania komplexných logistických služieb na území Slovenskej republiky, úrad ponechal pre účely tohto rozhodnutia presnú definíciu priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantný trh komplexných logistických služieb na území Slovenskej republiky. 

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na to, že podnikateľ Hitachi Transport nepôsobí na území Slovenskej republiky na rovnakých trhoch ako podnikateľ ESA a zároveň nepôsobí ani na trhoch, ktoré by boli trhmi dodávok alebo trhmi odbytu pre podnikateľa ESA, posudzovanú koncentráciu možno označiť za koncentráciu konglomerátneho charakteru. 

Uskutočnenie posudzovanej koncentrácie umožní podľa oznámenia koncentrácie podnikateľovi Hitachi Transport posilniť svoje pôsobenie na trhu komplexných logistických služieb na území Českej republiky a zároveň rozšíriť svoje pôsobenie na trhu komplexných logistických služieb na území Slovenskej republiky. 

Podľa oznámenia koncentrácie považujú účastníci koncentrácie trh komplexných logistických služieb za vysoko konkurenčný. Na základe príjmov, ktoré dosiahol podnikateľ ESA na území Slovenskej republiky na trhu komplexných logistických služieb, účastníci koncentrácie odhadujú, že podiel podnikateľa ESA na trhu komplexných logistických služieb na území Slovenskej republiky nedosahuje ani 25 %. Medzi najvýznamnejších konkurentov podnikateľa ESA v Slovenskej republike patria podľa účastníkov koncentrácie napríklad podnikatelia cargo-partner SR, s. r. o., GEFCO SLOVAKIA, s. r. o., T.P.D. TRANSPORT, s. r. o., MAERSK SLOVAKIA, s. r. o., GRANEX Slovakia, spol. s r. o..

Vzhľadom na to, že tak ako bolo uvedené vyššie, uskutočnením posudzovanej koncentrácie nedôjde k horizontálnemu ani vertikálnemu prekrytiu výrobných a obchodných aktivít účastníkov koncentrácie na území Slovenskej republiky, úrad dospel k záveru, že uskutočnením posudzovanej koncentrácie sa štruktúra konkurenčného prostredia a postavenie účastníkov koncentrácie na relevantnom trhu komplexných logistických služieb na území Slovenskej republiky nezmení, a že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže na relevantnom trhu komplexných logistických služieb v Slovenskej republike. 

Podľa § 33 zákona úrad listom číslo 237/PMÚ SR/2008 zo dňa 22. 01. 2008 podal účastníkom konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ich, aby sa ústne alebo písomne vyjadrili k jeho podkladu a k spôsobu jeho zistenia, prípadne, aby navrhli jeho doplnenie.

Účastníci konania sa k predmetnej výzve vyjadrili listom zaevidovaným úradom pod číslom 261/2008 dňa 23. 01. 2008, v ktorom uviedli pripomienky k textu predmetnej výzvy. S výnimkou týchto pripomienok, ktoré úrad akceptoval, účastníci konania nemali k podkladom rozhodnutia, k spôsobu jeho zistenia a k záverom uvedeným vo výzve úradu žiadne námietky ani doplňujúce návrhy.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Renátus Kollár
Allen & Overy Bratislava, s. r. o.
Carlton Savoy Building
Mostová 2
811 02 Bratislava